S-637/2007

Mál þetta, sem dómtekið var í dag, er höfðað með ákæru lögreglustjórans á Suðurnesjum, útgefinni 16. þessa mánaðar, á hendur ákærða K-x-x D-x-x F-x-x, eistneskum ríkisborgara, fæddum [...], búsettum í London, Englandi, fyrir fjársvik, með því að hafa á tímabilinu 16. mars til 6. ágúst 2007 svikið út í 9 skipti farmiða að andvirði alls kr 802.126,- hjá flugfélaginu Icelandair ehf., Reykjavíkurflugvelli með því að láta skuldfæra heimildarlaust andvirði farmiðanna rafrænt á heimasíðu þess á veraldarvefnum á greiðslukortareikninga annars fólks, en ákærði hafði komist yfir nöfn þess og númer reikninga af greiðslukvittunum á bar sem hann vann á í London, og flaug ákærði með flugfélaginu á tilgreindum tíma hverja flugleið fyrir þá fjárhæð sem tilgreind er:

Tími fjársvika Flugleið Fjárhæð í erlendri mynt Krónur

16. mars Osló-Keflavík

16. mars Keflavík London NOK 9.023 99.479

23. mars London-Keflavík

24. mars Keflavík- Kaupmannahöfn GBP 719,90 94.300

26. mars Kaupmannahöfn-Keflavík

26. mars Keflavík-London DKK 8.271 98.359

3. apríl London-Keflavík

4. apríl Keflavík-Kaupmannahöfn GBP 771,70 101.509

5. apríl Osló-Keflavík DKK 6.622 79.079

5. apríl Keflavík-Kaupmannahöfn 75.930

6. apríl Kaupmannahöfn-Reykjavík DKK 7.017 84.434

6. apríl Reykjavík-London GBP 597.70 79.279

6. ágúst Stokkhólmur-Keflavík

6. ágúst Keflavík-London GBP 700.30 89.757

Samtals kr. 802.126,-

Framangreind háttsemi er í ákæru talin varða við 248. gr. hegningarlaga nr. 19/1940.

Í ákæru er þess krafist að ákærði verði dæmdur til refsingar.

Icelandair ehf. krefst þess að ákærði verði dæmdur til greiðslu skaðabóta kr. 1.302.126,- sem skiptist í kr. 802.126 vegna ógreiddra farseðla og kr. 500.000 í kostnað vegna fjársvikanna.

I.

Með skýlausri játningu ákærða, sem er í samræmi við framlögð sakargögn, telst sannað að ákærði hafi gerst sekur um þá háttsemi sem í ákæru greinir og er þar réttilega heimfærð til refsiákvæðis.

II.

Ákærði hefur með broti því, sem hann er nú sakfelldur fyrir, unnið sér til refsingar samkvæmt 248. gr. almennra hegningarlaga.

Samkvæmt sakavottorði ákærða hefur hann ekki áður sætt refsingu hér á landi. Samkvæmt framlögðum gögnum, m. a. frá Alþjóðadeild ríkislögreglustjóra, hefur ákærði hlotið dóma í sínu heimalandi fyrir þjófnaðartilraunir og skjalafals svo og dóma í öðrum Evrópuríkjum fyrir áþekk brot og hann er nú sakfelldur fyrir. Þessir dómar hafa ekki verið lagðir fram í málinu og hafa ekki áhrif á ákvörðun refsingar. Við ákvörðun refsingar ákærða ber annars vegar að líta til alvarleika brotanna og sterks ásetnings ákærða sem skipulagði brot sín fyrirfram, en á hinn bóginn til þess að hann játaði brot sín greiðlega og var samvinnuþýður við rannsókn málsins. Þykir refsing hans með hliðsjón af 77. gr. almennra hegningarlaga hæfilega ákveðin fangelsi í fjóra mánuði og henni til frádráttar skal koma óslitin gæsluvarðhaldsvist ákærða frá 8. ágúst sl. með fullri dagatölu, alls 10 dagar. Skilorðsbinding refsingar ákærða þykir ekki koma til álita.

Ielandair ehf. krefst þess að ákærði verði dæmdur til greiðslu skaðabóta að fjárhæð 1.302.126 krónur. Sundurliðast bótakrafan svo að 802.126 krónur séu vegna ógreiddra farseðla ákærða en 500.000 krónur vegna kostnaðar vegna fjársvikanna. Ákærði hefur samþykkt að greiða bótakröfuna að fullu. Verður ákærði því dæmdur til að greiða félaginu 1.302.126 krónur í skaðabætur. Ekki er krafist vaxta af kröfunni.

Eftir úrslitum málsins ber að dæma ákærða til að greiða þóknun skipaðs verjanda síns, U-kk-ef S-kk-ef B-kk-ef hdl., sem þykir hæfilega ákveðin 250.000 krónur að meðtöldum virðisaukaskatti. Hefur þá verið tekið tillit til starfa verjandans á rannsóknarstigi málsins. Annan sakarkostnað leiddi eigi af málsmeðferðinni.

F-kk-nf H. A-kk-nf héraðsdómari kveður upp dóm þennan.

D ó m s o r ð:

Ákærði, K-x-x D-x-x F-x-x, sæti fangelsi í fjóra mánuði. Frá refsingunni ber að draga gæsluvarðhaldsvist, sem ákærði hefur sætt frá 8. ágúst sl., alls 10 daga.

Ákærði greiði Icelandair ehf. 1.302.126 krónur.

Ákærði greiði þóknun skipaðs verjanda sins, U-kk-ef S-kk-ef B-kk-ef hdl., 250.000 krónur.

F-kk-nf H. A-kk-nf

Rétt endurrit staðfestir.

Héraðsdómur Reykjaness 17.08.2007